Оригинален научен труд

Original research paper

ФИКЦИЈА ИЛИ РЕАЛНОСТ: ПОПУЛАРНАТА КУТУРА НА 21 ВЕК И ПОСТМОДЕРНАТА ЛИТЕРАТУРА

м-р Наталија Поп Зариева

**Апстракт**: Ако главна карактеристика на модернизмот била способноста на човекот да ги разјасни работите без помошта од божествените закони, кој ги решава сите проблемите на човековото живеење преку науката, постмодернизмот, кој го заменил е само реакција на неуспехот на модернизмот, но не заменувајќи го со нешто подобро. Целата вистина во постмодернизмот станува субјективна и релативна. Не постојат апсолутни норми и вредности. Секој е допуштен да одлучува за себе и за она што е “добро или лошо”, “исправно и погрешно”. Поттикнат од процесот на глобализација и комерцијализација, постмодернизмот носи еден релативистички светоглед кој се рефлектира и во постмодерната литература. Се напуштаат сите традиционални норми во создавањето на литературните дела од изборот на главни ликови, до темата и начинот на одвивање на дејството кое честопати подразбира повеќеслојна нарација, фрагментираност, мешање на фактот со фикцијата, реалноста со фантазијата и необично комбинирање на литературни жанрови. Ликовите често изразуваат несигурност, релативизам и конфузност во врска со светот во кој живеат и неговата перцепција од индивидуата.

**Клучни зборови**: *Mодернизам, Постмодернизам, релативизам, фикција, реалност, вистина, популарна култура*

FICTION OR REALITY: POPULAR CULTURE OF 21st CENTURY AND

POSTMODERN LITERATURE

Natalija Pop Zarieva, M.A.

**Abstract**: If the main characteristic of Modernism was the human ability to clarify things without the aid of divine revelation, to solve problems of human existence with the help of scientific laws, Postmodernism, which only substituted the previous trend, only represents a reaction to the failure of Modernism, not bringing about anything better. In postmodernism the truth becomes subjective and relative. There are no absolute norms and values. Everyone is allowed to decide for themselves what is “good” and ‘bad”, ‘right’ or ‘wrong’. Even more emphasized by the process of globalization and commercialization, Postmodernism presents a relativistic worldview, inevitably reflected in Postmodern literature. All traditional forms and norms in the creation of a literary work are abandoned, beginning from the choice of the protagonists, to the theme and the presentation through multiple narration, fragmentation, merging of fact and fiction, reality and fantasy and uncommon merging of literary genres. The characters often express uncertainty, relativism and confusion with reference to the world they live in and its perception by the individual.

**Key words**: *Modernism, Postmodernism, relativism, fiction, reality, truth, popular culture*

**Вовед**

Како Модерната литература, Постмодерната литература е дел од социокултурниот и историскиот развој и претставува посебен начин на прикажување на животот и културата. Таа ја претставува кризата на етничкиот, сексуалниот, социјалниот и културниот идентитет на човекот и борбата за негова легитимација во општеството.

Постмодернизмот е тренд кој систематски се развива во Америка во 60тите по Движењето за човекови права на Мартин Лутер Кинг како и студентските протести во Европа и Америка. Од една страна ова движење довело до демократизација во јавниот живот, образование и повеќе права за малцинствата во западните земји, додека пак источните и централно европските земји дошле под влијание на тоталитаризмот од Советскиот Сојуз. Во САД африканските и домородните американци,како и оние со азиско и шпанско потекло, и феминистите почнале да заземаат позиција во американската литература. Автори од различно културно потекло, особено од британските колонии, почнале да никнуваат, како Селман Ружди, В.С.Наипол, Надин Гордимер од Јужно Африканската Република, Патрик Вајт во австралиската литература и многу други. Во литературната теорија и критика, појавата на феминизмот и пост-колонијалните теории се посебно забележителни резултати од овој развој. Во исто време американската литература ја доловиле растечката свест за негативните ефекти од индустријализацијата и комерцијализацијата на јавниот живот кои воделе кон еколошка криза и појава на конзумирачко општество. Поетите како Ален Гинсберг, Џек Керуек, Вилијам Бероуз и други се свртиле кон Будизам, Зен будизам и Хиндуизам, во комбинација со земање дрога и алкохол, сметајќи ги за подобра алтернатива од етичките норми на западното општество и христијанството.

**Текст**

Постмодернизмот не само што се манифестира во разликите на тематско ниво исто така во начинот на презентирање и разбирање на уметноста и нејзината форма. На уметноста почнало да се гледа како дел од реалноста и секојдневното искуство, па често била презентирана во јавноста како дел од некоја изведба. Бит поетите на пример често пишувале поеми за рецитирање на јавни места како стадиони, концертни сали, и биле придружени со поп, џез и рок музичари како Боб Дилан и Ролинг стонси. Нивната поезија и проза користела неправилна, фрагментирана форма како и блуз, џез и рок ритмови.

Постмодернизамот како израз е присутен и во делата на сликарите и скулпторите, кои започнале да ги претставуваат своите дела надвор од традиционалните галерии во природа или урбаната околина, понекогаш не само сосема неуметнички предмети и теми, туку дури и живи или мртви тела на животни.

Постмодерната литература е тесно поврзана со развојот на напредни информациски и коминикациски технологии, медиумите, како што се телевизијата, филмот, компјутерите, интернетот, мобилните телефони и други кои освен што ја забрзаа комуникација доведоа до глобализација и појава на популарна култура, и во исто време го променија и манипулираа човековиот светоглед. Реалноста, особено во популарните неуметнички филмови има тенденција да се прикаже како јасна, некомплицирана, и често идеализирана, наспроти комплицираната и непредвидлива реалност во која живееме. Освен телевизијата и компјутерите и интернетот придонесува за масовното ширење на глобализацијата на популарни програми, сапунски опери, таканаречените „ситуациски комедии“ ( хумористични драми со теми од секојдневието), популарната музика и други форми на популарна култура.

Во нашето доба на постмодернизам телевизијата уште позасилено има можност за манипулација на јавното мислење и светогледот на постмодерната личност. Дури и една сериозна програма како пренос на вести , на пример, има навика да го бомбардира гледачот со серија од брзи неповрзани слики почнувајќи од вест за воени активности, до убиство, најновиот секс скандал, ново научно откритие до важна спортска случка. Давајќи им на овие случки ист третман, гледачот добива впечаток дека тие се од иста важност за луѓето. Ова е само еден пример како постмодернизмот преку процесот на глобализација ја искривува сликата на луѓето за вистинските вредности, што е важно, а што не, што е добро, а што не. Фактите кои се презентираат често може да бидат извадени од контекст и другата страна на случувањето најчесто не и е достапна на масовната публика. Ова води кон значаен аспект на постмодерната култура и визијата за светот која постмодерната литература ја претставува и тематизира, односно манипулација преку преклопување на фактот и фикцијата, реалноста и фантазијата. Така постмодерната литература го поматува погледот на светот, чистата мисла и вистинскиот правец во животот.

Токму поради брзиот развој на технологијата, но и незапирливиот процес на глобализација, постмодерната култура е тесно поврзана со ширењето на популарната култура која меѓу другото ја опфаќа и популарната музика. Музичките телевии како МТВ, на пример, претставува „најсовремен достиг“ на постмодернизмот презентиран преку медиум. Овој медиум ја претставува својата програма преку еден вид на „колаж“ од слики и имиџи, кои наликуваат на “stream of consciousness” техниката која ја вовел уште во почетокот на 20от век Џејмс Џојс, кои со својата провокативност и нeјaсност ги напаѓаат визуелните и аудитивните сетила, оставајќи ги гледачите со чувство на збрканост, фрагментираност и изгубеност. Кажано со зборовите на Chuck Smith, Jr. *The End of the World As We Know It*, : “Постмодернизмот стана суштина на популарната култура- што значи нашите деца се изложени на тоа секој пат кога ќе го вклучат телевизорот, читаат школска книга, или ги вртат списанијата” (, p.66).

Почнувајќи со Модернизмот, а забрзан од Постмодернизмот е распадот на културата и литературата на два вида: „ висока“ култура, која ги опфаќа театарот, класичната музика, сликањето, скулптурата, поезијата, и од друга страна се помасовната „ниска“ култура, како сапунските опери, ефтините новели, комерцијалната уметност, популарната музика. Естетските и уметничките критериуми за интерпретација на литературните дела и нивната вредност се редуцирани или пак сосема неважни во вреднувањето на делата, па така доаѓаме до ситуација кога се што се рекламира и станува бест селер се чита и се смета дека треба да се чита, без масовната публика да биде свесна дали е добро и што е добро во врска со тоа дело. Верувањето на литературата на Модернизмот во субјективното и дека човековиот разум и свест е тој кој ја осознава и создава вистината, во литературата на Постмодернизмот е заменето со нешто уште полошо- *релативизам*. Тој подрабира дека човекот не може да го рабере и објасни светот ниту на објективно, ниту субјективно, и не постои една општа, унифицирана визија за светот, не постои една и вечна вистина. Постмодерниот ум одбива да признае една и единствена вистина: се е ралативно, а патот до вистина често води преку креативноста и интуицијата. Тоа подразбира дека вистинито за секој од нас е различна, она што на секој од нас му кажува внатрешната интуиција и креативноста. Значи не постојат општи граници што е добро, а што не, и науката која ја развиле мислители од древни времиња како Аристотел и Платон паѓаат во вода гледани низ очите на постмодерните писатели.

На ниво на текст овој релативизам и радикален плурализам се манифестирал во претставување на ликови кои претходно во литературата биле маргинални или одметници, како проститутки, наркомани, хомосексуалци и други. Нив авторите започнуваат да ги претставуваат во позитивно светло и често преку наративни гласови кои се испреплетуваат и нудат повеќе визии на реалноста во исто време мешајќи повеќе литературни жанрови. Така едно уметничко дело може во себе да содржи и елементи на популарна литература од трилер, љубовна приказна, хорор, до порнографија, научна фантастика, митови, алузии на класични текстови, па дури и религиозни текстови. Реалистичното претставување на реалноста е често измешано со фиктивното, фантазијата, сонот, па дури и халуцинации, а читателот не се свесен која сфера каде завршува и каде започнува следната. Во овие дела честопати вистински историски личности се среќаваат со фиктивни ликови, или ликови од различни историски периоди се среќаваат во фиктивна сегашност. Овие ликови и световите кои ги создаваат посмодерните автори се испреплетуваат и така изразуваат чувство на несигурност, релативност и конфузност за светот во кој живееме. Така, на пример, романот “Naked Lunch” (1962) на Вилијам Бероу претставува еден зависник на начин на кој е тешко да се разликува реалноста, сонот, фантазиите и халуцинациите на главниот лик. Всушност неговиот живот е матафора за општата човечка состојба во постмодерниот свет, која според авторот е хаотична, параноична и тешко разбирлива, исто како и романот.

Италијанскиот роман “The Name of the Rose” на Умберто Еко, е уште едно постмодерно дело во кое централниот мотив е една библиотека, во која не само што се случува мистерија и се спроведува истрага, туку претставува и метафора за релативноста на историјата и релативноста на пишувањето на книгите изложени во библиотеката. Наспроти литературата на Модернизмот која ја нагласува длабочината на делата, Постмодерната литература го нагласува непостоењето на длабочина и површноста. Според видувањето на Фредерик Џејмсон, постмодерната литература добива врвна формална карактеристика еден нов вид на еднодимензијалност, бездлабочинство и беззначајност. (Jameson 1975:60 in Woods 36).

Што се однесува до постмодерната драма, непристојноста, бесрамноста е една од честите теми и воедно метафора на културната состојба на хаотичниот свет. Забележително е и егзистенцијално чувство, како и интерес кон експериметирање со јазикот со цел да се прикаже невозможноста јазикот да ја изрази вистината и да долови објективна и јасна слика за реалноста. Тој тренд започнува со драмите на Томас Бекет како „Чекајќи го Годо“ и Театарот на апсурдот, кој зазема сериозен замав во поставувањето на драмите на многу драмски фестивали во нашата земја и воедно се смета за „модерно“, авангардно, единствено поради фактот што е наразбирливо и девијантно.

**Заклучок**

Во постмодерниот роман човекот е фатен заробен во сопствената визија за светот, во која е тешко да ја најде вистинската насока, објективноста и вистината. Тој е одделен од обете, светот и јазикот.

Она што постмодерната литература придонела за човековиот светоглед е: оптимизмот и надежта да бидат заменети со бесцелноста и безначајноста, конфузноста и хаотичноста. Со помошта на глобализацијата вредните литературни дела да бидат заменети со безвредни бестселери или литератра која го води човечкиот морал до релативизам: Се е релативно, како и вистината. Што е за некој поединец морално и вистинито, не е и за друг. Вистината зависи од индувидуалното гледиште, поточно од креативноста и интуицијата. Човечкиот ум во постмодерната литература е хаотичен, ентропичен и параноичен, каков што според постмодернистите е и светот во кој живееме. Така постмодерниот читател губи врска со реалноста и станува дисориентиран, како ликовите во посмодерниот роман, или пак се бори во себе со егзистенцијални прашања за апсурноста на животот. Иако самиот збор модерен/постмодерен асоцира на нешто ново, напредно, авангардно, тој секогаш не претставува нешто добро и вистинскиот правец како во животот така и во литературата.

**Библиографија**

1. Beckett, Samuel, *Waiting for Godot*, Grove Press, NY, 2011
2. Burroughs S. William, *Naked Lunch* 1962, Grove Press, NY, 2009
3. Eco, Umberto, *The Name of the Rose*, Harcourt Brace and Company, Florida, 1994
4. Chuck Smith, Jr. The End of the World...As We Know It: Clear Direction for Bold and Innovative Ministry in a Postmodern World, Waterbrook Press, Colorado Springs, 2001
5. Jameson. Fredric, *Postmodernism, Or, the Cultural Logic of Late Capitalism,* Duke University Press, USA, 1991
6. Felluga, Dino. "General Introduction to Postmodernism." Introductory Guide to Critical Theory <http://www.purdue.edu/guidetotheory/postmodernism/modules/introduction.html>
7. http://en.wikipedia.org/w/index.php?title=Postmodern\_literature&oldid=528551189"